DECRETO 210/2007, do 31 de outubro, polo que se amplían prazas da oferta de emprego público da Administración da Comunidade Autónoma de Galicia para o ano 2007, aprobada polo Decreto 65/2007, do 12 de abril.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/11/2007

Polo Decreto 65/2007, do 12 de abril, publicado no Diario Oficial de Galicia número 72, do 13 de abril, aprobouse a oferta de emprego público correspondente a prazas de persoal funcionario e laboral da Administración da Comunidade Autónoma de Galicia para o ano 2007. Esta norma, no segundo parágrafo do artigo primeiro, establece que se, como consecuencia de reestruturacións ou de resolucións de procesos de provisión, así como da publicación das novas relacións de postos de traballo (RPT), quedasen máis prazas vacantes, poderán incluírse nunha oferta complementaria.
Polos decretos da Consellería de Presidencia, Administracións Públicas e Xustiza, 67/2006, do 27 de abril, e 158/2006, do 14 de setembro, aprobouse a oferta de emprego público correspondente a prazas de persoal funcionario e laboral da Administración da Comunidade Autónoma de Galicia para o ano 2006, ofertándose 12 prazas na escala de letrados/as (grupo A).
Por orde da Consellería de Presidencia, Administracións Públicas e Xustiza, do 10 de xullo de 2007, procedeuse ao nomeamento como funcionarios/as do corpo superior de Administración da Xunta de Galicia, grupo A, escala de letrados/as, de seis (6) aspirantes que superaron o proceso selectivo convocado pola Orde do 29 de setembro de 2006, quedando vacantes seis (6) prazas.
Así mesmo, como consecuencia da resolución de procesos de provisión por libre designación, quedaron vacantes tres (3) prazas do corpo facultativo superior da Xunta de Galicia, grupo A, escala de enxeñeiros/as de camiños, canais e portos.
Por outra banda, a Lei 7/2004, do 16 de xullo, galega para a igualdade de mulleres e homes, establece no artigo 37 que cando nun determinado corpo, escala, grupo ou categoría da Administración pública galega se verificase a infrarrepresentación do sexo feminino, na oferta de emprego público establecerase que, de existiren méritos iguais entre dous ou máis candidatos, serán admitidas as mulleres, salvo se, considerando obxectivamente todas as circunstancias concorrentes nos candidatos de ambos os sexos, existen motivos non discriminatorios para preferir o home.
Enténdese, para estes efectos, a existencia de infrarrepresentación cando no corpo, escala, grupo ou categoría exista unha diferenza porcentual de, polo menos, vinte puntos entre o número de mulleres e o número de homes.
Este mandato legal xa se fixo operativo nas convocatorias realizadas durante o ano 2007, pero cómpre determinalo de xeito explícito na oferta de emprego público tal e como se dispón no citado artigo.
Na súa virtude, consultadas as organizacións sindicais presentes na Mesa Sectorial de Negociación de Persoal Funcionario, logo dos informes da Consellería de Economía e Facenda e da Comisión de Persoal, e de conformidade co establecido no artigo 12.8º da Lei 4/1988, do 26 de maio, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día trinta e un de outubro de dous mil sete,
DISPOÑO:
Artigo 1º.-Ampliación de prazas da oferta de emprego público do ano 2007.
A oferta de emprego público correspondente a distintos corpos e escalas de Administración xeral e especial, así como de distintas categorías de persoal laboral fixo da Xunta de Galicia para 2007, aprobada polo Decreto 65/2007, do 12 de abril, modifícase no sentido de engadir seis (6) prazas de persoal funcionario do corpo superior de Administración da Xunta de Galicia, grupo A, escala de letrados, e tres (3) prazas de persoal funcionario do corpo facultativo superior da Xunta de Galicia (grupo A), escala de enxeñeiros de camiños, canais e portos, que se detallan no anexo deste decreto.
Artigo 2º.-Infrarrepresentación.
Cando nun determinado corpo, escala, grupo ou categoría da Administración pública galega se verificase a infrarrepresentación do sexo feminino, de existiren méritos iguais entre dous o máis candidatos, serán admitidas as mulleres, salvo se, considerando obxectivamente todas as circunstancias concorrentes nos candidatos de ambos os sexos, existen motivos non discriminatorios para preferir o home.
Enténdese, para estes efectos, a existencia de infrarrepresentación cando no corpo, escala, grupo ou categoría exista unha diferenza porcentual de, polo menos, vinte puntos entre o número de mulleres e o número de homes.
Disposicións derradeiras
Primeira.-Facúltase o conselleiro de Presidencia, Administracións Públicas e Xustiza para ditar, dentro das súas competencias, as normas precisas para o desenvolvemento deste decreto.
Segunda.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, trinta e un de outubro de dous mil sete.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza
ANEXO
I. Administración xeral.
I.1. Corpo superior de Administración da Xunta de Galicia (grupo A).
I.1.1. Escalas:
-Letrados/as: 6.
Total: 6.
Total Administración xeral: 6.
II. Administración especial.
II.1. Corpo facultativo superior da Xunta de Galicia (grupo A).
II.1.1. Escalas:
-Enxeñeiros/as de camiños, canais e portos: 3.
Total: 3.
Total Administración especial: 3.
Total da oferta de emprego público: 9.